הבאסיסט והג'אזיסט בעל הכינוי עם הרפרנס המושלם, חתול הרעם, פינק אותנו עם השיר הכי מתאים לוולנטיינס. אין "אני אוהב אותך", אין "אני רוצה להיות איתך", יש "אני בכלל מעדיף לשחק מורטל קומבט". הכי מבאס זה כשהיא לא נענית לחיזורים שלך ומעדיפה שתישארו "ידידים". מי שלא מבין על מה מדובר שיצפה מיד בקומדיה ההזויה "רק ידידים" של ראיין ריינולדס, הרבה לפני שנהפך לבייב התורן של הוליווד. אם ניחוחות של סקסיזם מבצבצות לכם מבין המילים, לא משנה באיזה צד או מין אתם, הכי מבאס זה כשהצד השני דוחה אותך ועדיין ממשיך לשלוח הודעות בשתיים בלילה.
אם כבר הכנסנו פוליטיקה, אי אפשר שלא להתייחס למי שמעולם לא פחדה להתלכלך בבוץ של הבעת עמדה. מ.י.ה היא לא דומה בעניין הזה לאף אחת, כפי שהיא אומרת בעצמה בשיר: "אני לא ריהאנה, לא מדונה, לא מאריה או אריאנה". מצד שני, זה המשפט היחיד שהוא או פחות או יותר מובן בשיר. כרבים משיריה, מ.י.ה זורקת לאוויר מלא משפטים שאמורים להתחבר לאיזושהי הצהרת כוונות נועזת, רק שבסוף נוצר סלט מילים מבלבל. המזל שלה הוא שלא צריך בהכרח להבין לעומק את המילים כשההפקה היא כל כך מדויקת וסוחפת והקליפ עוצר נשימה.
שימו את נעלי העקב, ליידי גאגא חזרה לדרכיה המגונות. אחרי ששיעממה אותנו למוות בשתי קליפים סולידים יותר מדי (ואחרי הופעת סופרבול מושקעת וחסרת פרובוקציות), הליידי נזכרה לטמטם לנו את חוש הראיה ושחררה בסוף השבוע הקודם שיר עם קליפ חדש. השיר, מהבולטים באלבום הככה-ככה שלה, מנצל באופן מיטבי את השפעת הקאנטרי המאולצת של הפרויקט הנוכחי להנפקת שיר בעל ניחוח דרומי אך עם נוכחות מסומפלת אנרגטית. הקליפ לוקח בחשבון את כל הכוח הזה לטירוף, כמעט אפילפטי, של ריקודים, מירוצים ויריות מהנעליים. תדמיינו כאילו הרקדנית מהסרט "פלאנט טרור", שמאבדת את רגלה ומקבלת במקום רובה, מגיעה לעולם של "מקס הזועם". גאגא קלאסי.
מייסי גריי, הזמרת עם הקול הצרוד הזכורה מהלהיט "I Try" לא מנסה להיות נחמדה בשיר שהוציאה השבוע לקראת אלבום חדש. הוא מתעסק בכל הנושאים שגורמים ללא מעט אנשים לזוז באי נוחות על הכיסא - גזע ומגדר. לאור הטוקבקים לשיר ולקליפ, כנראה שהיא פגעה בנקודות רגישות ביותר כשהזכירה שהמצב עוד רחוק מלהיות מושלם. בולט הקליפ בכוריאוגרפיה שלו שמציב שני רקדניות, שחורה ולבנה, זו מול זו כמטאפורה למאבק הכוחות ההיסטורי. גריי היא לא הראשונה להעלות את הנושא, עם זאת קולה הצרוד והמלא תוכחה שקטה מצליח להעביר את המסר בצורה כה פשוטה וחדה שאתה לא שם לב שאתה למעשה רוקד תוך כדי.